钦定古今图书集成/明伦汇编/官常典/第605卷 > 陈睿谟
## 钦定古今图书集成/明伦汇编/官常典/第605卷 > 陈睿谟

按《武进县志》：“睿谟，字常采，万历庚戌进士。初授建安
县令，再迁息县令，擢御史。按蜀当安奢之变，睿谟励
兵训士，蜀疆倚重逆珰魏忠贤势焰，建祠遍天下。巡
抚尹同皋讽睿谟，睿谟正色曰：‘岂不知建祠可以梯
荣？然不若留一块干净土，还朝廷祸福，吾安之矣’。卒
不建。乃密疏曰：‘恶珰炽焰，中外建祠纷然，惟蜀无有，
则能靖皇上封疆者，无如蜀；皇上何以处天下之不
如蜀者’？”未几，逆珰伏诛，诏给敕命示褒嘉，有“逆珰肆
毒，砥柱独高”等语。再按畿辅，以《蓟门》一疏忤执政，出
为福建督粮道，历江臬、楚藩，禹州兵备。土寇杨四披
猖数邑，睿谟单骑统千户刘定邦计擒之。两河寇丧
胆，不敢窃发。捐俸修理禹州儒学，造房四十馀间课
士其中名曰“颍滨书院。”请蠲河患地一百二十馀顷，
民至今德之，载《河南省志》。湖南北峒蛮瓠彝蠢动，朝
议请复设偏沅镇，更置巡抚。诏睿谟往。是时贼在蓝
山者李荆楚等，在桂阳临武界者刘新宇等，在天王
寺者刘高峰等。睿谟甫到，贼已再攻湘，围长河。睿谟
授将士以方略，屡战皆捷，三贼悉平。既而献闯逼荆
势急，楚抚臣疏请敕沅抚移镇荆州护惠藩。睿谟方
至荆，与抚臣策战守，而惠藩已微服出邸，强睿谟保
驾至岳州，而荆陷矣。使不强保驾至岳州，荆事尚有
可图，睿谟深以为恨，无何卒。所著有《辅世编》数十卷、
《传是堂文集》、奏疏数十卷，闽、豫、蜀、楚俱祀名宦。子咨
稷，壬午举人。为人端悫长厚，积学能诗，历官刑部郎
中。恤刑畿辅，活死囚无数。捐马迹山田百亩入宗祠，
为婚葬等费。升云南澜沧兵备，并睿谟崇祀乡贤。著
《草堂诗》二卷。